7 หุ้น mai สุดแสบราคาหุ้นวิ่งฉิวขึ้น 10%
เดือนมกราคม 2559 กลายเป็นเดือนเงียบเหงาของตลาดหลักทรัพย์เอ็ม เอ ไอ (mai) ไปชั่วขณะ เมื่อเทียบกับช่วงปีที่ผ่านมา มักจะเห็นนักลงทุนให้ความสนใจเข้ามาเก็งกำไรในหุ้นขนาดเล็กเป็นพิเศษ
13 ก.พ. 2559

เดือนมกราคม 2559 กลายเป็นเดือนเงียบเหงาของตลาดหลักทรัพย์เอ็ม เอ ไอ (mai) ไปชั่วขณะ เมื่อเทียบกับช่วงปีที่ผ่านมา มักจะเห็นนักลงทุนให้ความสนใจเข้ามาเก็งกำไรในหุ้นขนาดเล็กเป็นพิเศษ
โดยภาพรวมประเดิมเดือนแรกของปีลิง พบว่า ดัชนีตลาด mai ปรับตัวลงส่วนทางกับดัชนี SET ดัชนีตลาด SET50 ที่ปรับตัวเพิ่มขึ้น ในแง่ของดัชนี mai สิ้นเดือนมกราคม 2559 ปิดที่ระดับ 508.77 จุด ลดลง 13.85 จุด หรือลบไป 2.65% จากสิ้นเดือน ธันวาคม 2558 ปิดที่ระดับ 522.62 จุด เหตุเกิดจากนักลงทุนเริ่มกลับไปให้ความสนใจหุ้นขนาดใหญ่ และขนาดกลางมากขึ้น หลังจากที่ราคาหุ้นปรับตัวลงมาต่ำพอสมควรแล้ว
แม้ว่าภาพรวมของดัชนีตลาดหุ้น mai อาจจะดูไม่ดีก็ตาม แต่ยังมีหุ้นรายตัวที่มีความสามารถวิ่งฉิวได้ไม่แพ้หุ้นขนาดใหญ่เลย 
ทั้งนี้ “ข่าวหุ้นธุรกิจ”เกาะติดความเคลื่อนไหวของราคาหุ้น Mai ประจำเดือนมกราคม 2559 ก็พบว่า มีหุ้น 7 ตัว ราคาหุ้นสามารถวิ่งฉิวขึ้นกว่า 10% ซึ่งช่วยประคับประคองให้หุ้นในกลุ่มเอ็ม เอ ไอ ให้มีเสน่ห์ดึงดูดนักลงทุนเข้ามาไล่ซื้อหุ้นกันอย่างคึกคัก
 
ตัวที่หนึ่งมาแรงดังม้ามืดตกเป็นหุ้นATP30 หรือ บริษัท เอทีพี 30 จำกัด (มหาชน) ด้วยราคาหุ้นปรับตัวขึ้นอย่างต่อเนื่อง สามารถขึ้นมากถึง 54.74% อาจเป็นผลจากนักลงทุนมีความเข้าใจถึงธุรกิจของบริษัทมากขึ้นโดยบริษัทมีนวัตกรรมในการขนส่งพนักงานในนิคมอุตสาหกรรมที่น่าสนใจ ซึ่งแนวคิดในการใช้รถประกอบใหม่ และการใช้เทคโนโลยีสารสนเทศเข้ามาบริหารจัดการกองรถบัสและพฤติกรรมนักขับ ถือเป็นโมเดลธุรกิจกำลังจะเข้ามาเปลี่ยนอุตสาหกรรมในระยะยาว พร้อมด้วยส่วนแบ่งตลาดที่ยังเล็ก 2%
ตัวที่สองมาแรงตามมาติดอย่างหุ้นน้องใหม่ TACC หรือ บริษัท ที.เอ.ซี. คอนซูเมอร์ จำกัด (มหาชน) ด้วยราคาหุ้นปรับตัวขึ้นมากถึง 33.53% ซึ่งไม่สงสัยว่านักลงทุนให้ความสนใจต่อหุ้นตัวนี้มาก เพราะบริษัทสามารถขยายธุรกิจได้ตาม “7-Eleven” เนื่องจากบริษัทเป็นผู้ผลิตและจัดหาเครื่องดื่มชาและกาแฟรายใหญ่ในเซเว่นนี้เอง ทั้งนี้ผู้บริหารระบุว่าปี 59 ยังจะโตไม่ยั่ง ลุยติดตั้ง Vending Machine เครื่องดื่มร้อน เพิ่มอีก 740 เครื่อง หลังจากติดตั้งไปแล้ว 10 เครื่องเมื่อปลายปี 58 กระแสตอบรับดีเกินคาด พร้อมเดินหน้าขยายตลาดในกัมพูชา-จีน-ลาว
ตัวที่สามหุ้น TMI หรือ บริษัท ธีระมงคล อุตสาหกรรม จำกัด (มหาชน) ด้วยราคาหุ้นปรับตัวขึ้น 18.48% เป็นการปรับตัวระยะสั้นหลังจากข้อมูลใหม่ของบริษัทออกมาว่าจะเดินหน้าลุยธุรกิจในปี 2559 โดยการรุกหนักตลาดหลอดไฟ LED ของความต้องการของผู้บริโภคเพิ่มมากขึ้น ในขณะเดียวกันบริษัทฯได้เร่งแผนขยายฐานการส่งออกให้ครอบคลุมตลาด AEC ทั้งหมดจากในปัจจุบันที่มีการส่งออกไปยังกัมพูชา ลาว เมียนมาร์ และเวียดนาม หรือ CLMV โดยเป็นการขยายตลาดให้กว้างมากขึ้นรวมถึงยังเป็นการกระจายความเสี่ยงของธุรกิจอีกด้วย
ตัวที่สี่ก็ยังคงเป็นหุ้นที่นักลงทุนให้ความสนใจ อย่างหุ้นLITหุ้น บริษัท ลีซ อิท จำกัด (มหาชน) ด้วยราคาหุ้นยังคงปรับตัวขึ้น 13.75%ถือว่านักลงทุนยังไม่ทิ้ง และยังคงไล่ซื้อหุ้นต่อหลังจากผลประกอบการของบริษัทมีความแข็งแกร่ง ยิ่งไปกว่านั่นนักลงทุนมีความมั่นใจมากขึ้นหลังบริษัทประกาศความรวมมือทางการเงินครั้งสำคัญกับ บมจ.เอ็กโซติค ฟู้ด (XO) เพิ่มเงินทุนหมุนเวียนให้กับคู่ค้า ลุยปล่อยสินเชื่อด้วยโครงการ LIT-Supplier Finance ส่งของ วางบิลปั๊บ รับเงินได้ทันที วงเงินสูง ไม่ต้องมีหลักทรัพย์ค้ำประกัน มั่นใจช่วยเพิ่มสภาพคล่องทางธุรกิจและเพิ่มศักยภาพในการขยายกำลังการผลิตให้กับคู่ค้า (Supplier) ของ XO ได้ และตอกย้ำ “ลิซ อิท” ไม่หยุดพัฒนาโมเดลสินเชื่อใหม่ๆ เพื่อตอบโจทย์ความต้องการลูกค้า SME แบบครบวงจร
ตัวที่ห้าเป็นการกลับมาอีกครั้งของหุ้น KIATหรือ บริษัท เกียรติธนา ขนส่ง จำกัด (มหาชน) ด้วยราคาหุ้นมีการปรับตัวขึ้น 12.31% สาเหตุอาจมาจากการเข้าเก็งกำไรหุ้นช่วงระยะสั้นๆ ก่อนจะมีการประการผลประกอบการออกมา เนื่องจากผลการดำเนินงานของบริษัทค่อนข้างเติบโตเป็นอย่างดี เพราะมีการเติบโตแข็งแกร่งทุกๆ ปี
ตัวที่หกกลายเป็นหุ้นTMCหรือ บริษัท ที.เอ็ม.ซี. อุตสาหกรรม จำกัด (มหาชน) ด้วยราคาหุ้นมีการปรับตัวขึ้น 11.83%อาจเป็นการเข้าเก็งกำไร หลังมีข้อมูลว่าปี 59 59 พร้อมกลับมาเทิร์นอะราวด์ เตรียมล้างขาดทุนสะสมเพื่อเร่งปันผลให้ผู้ถือหุ้นหลังติดลบมาสองปี อีกทั้งอุตสาหกรรมรถยนต์เริ่มฟื้นตัวทำให้ธุรกิจเดิมกลับมาคึกคักอีกครั้งออร์เดอร์ไหลเข้าต่อเนื่อง รวมถึงการรุกคืบเข้าสู่ธุรกิจใหม่ร่วมกับพันธมิตร จะทำให้ผลงานเติบโตอย่างโดดเด่น สามารถล้างขาดทุนสะสมเกลี้ยงภายในปีนี้ ทำให้สามารถจ่ายเงินปันผลจากผลการดำเนินงาน เพื่อเป็นการตอบแทนผู้ถือหุ้นที่ให้ความไว้วางใจเด้วยดีเสมอมา
ตัวที่เจ็ดตกเป็นหุ้น TNPหรือ บริษัท ธนพิริยะ จำกัด (มหาชน) ด้วยราคาหุ้นมีการปรับตัวขึ้น 11.28%ซึ่งเป็นการเด่งกลับของการเก็งกำไร หลังมีการคาดว่ากำไรงวดไตรมาส 4 ปี 58 จะฟื้นตัวแรง จากช่วงฤดูกาลท่องเที่ยว ซึ่งเห็นสัญญาณที่ชัดเจนจากดัชนีการบริโภคภาคเอกชนในเชียงรายฟื้นตัวเป็นครั้งแรกในรอบ 2 ปี รวมถึง อานิสงส์ปลายปีจากมาตรการกระตุ้นใช้จ่าย ถือเป็นจุดเข้าลงทุนที่ดี
หุ้นที่ปรากฏข้างต้นเป็นเพียงราคาหุ้นที่ปรับตัวขึ้นอย่างต่อเนื่องในช่วง 1 เดือนที่ผ่านมา
ผลดังกล่าวสามารถชี้นำต่อการลงทุนในอนาคตได้!!
…
 
7 หุ้นกลุ่ม mai ราคาหุ้นปรับตัวขึ้นแรงกว่า 10% (ประจำเดือนมกราคม 2559)